Nisiar Rauhla Rong – “A ‘Thu’ le Kumthar”

1 January 2022

Kumkhatsong Bible Siar

Genesis 1 – 3

Matthew 1

Thazang langpha thucom: “Na rinsan ngam sinsin tuhhnak in, na Thu cuk tutio law”

Johan 1:1 – 14 Songai sik tlang nga sing.

1. Thu le Pathian

1a) ‘Thu’ tu Pathian i, Pathian tu ‘Thu’ i.

- A hampan ah Thu um i. Cia Thu tu Pathian thawn um ai Pathian i.

- A hampan in cia Thu tu Pathian thawn um zo i.

1b) ‘Thu’ songin ziazongza semsuah i.

- Amah songin Pathian in zaizongza semsuah i;

- semsuahhnak thil hmuahhmuah songah amah tel loin bawnhnak pakhat khai um lo i.

1c) ‘Thu’ tu nunhnak le tleuhnak i.

- Cia thu tu nunhnak hampui i ai

- cia nunhnak in minung hnenah tleuhnak hlengruai i.

1d) Ciami tleuhnak tu thimhnak in nehlo i.

- Tleuhnak tu khuathim songah tleu ai

- thimhnak in hmit ben awng lo i.

2. John tu ciami ‘tleuhnak’ thu reltu i.

- Pathian in a palai John hlat ai,

- John tu mi hnenah ciami tleuhnak thu rel tuhin kawi i.

- A relhnak hmuahhmuah in ling tlang ai sanghnak nai thil tuhin kawi i.

- Ani tu tleuhnak ilo i; tleuhnak thu rel tuhin a kawitu sawn i.

- Cia tleuhnak tu tleuhnak taktak i.

- Cia tleuhnak tu laivum ah kawi ai mi zongzong a dettu i.

3. ‘Thu’ tu laivumah umai i.

3a) laivum mitein linglo i

- Cia Thu tu laivum ah um ai

- amah songin Pathian in laivum bawn napui laivum in ani tu ling lo i.

- A ram songah kawi napui a minungte in cosang lo i.

3b) A lingtute tu Pathian Faah can i.

- Mi hrekkhat in cosang ai sang tlang i;

- ciamanin Pathian ai fate cangthilhnak thupe i.

- Pathian ai fate a canghnak tu laivumdan, minung ai thi le sa in ilo i;

- Pathian amah rori heh amahte Pa i.

3c) ‘Thu’ tu minungah cang i.

- Cia Thu tu minung ah cang ai kin lakah um i;

- ninghiohnak le thutak in dim i.

- Kinmah in a songlawihnak hmu tlang ai

- a Pa in a fapa naihsun hnenah a pehnak songlawihnak i.

Nisiar Rauhla Rong – “Thok-thar (ling-thar ruai salhnak) hnak ai sullam”

2 January 2022

Kumkhatsong Bible Siar

Genesis 4 – 6

Matthew 2

Thazang langpha thucom: “Jesuh kin sang fangin, ‘Mithar’ kin cang i”

cen nunthar ziaza ning sil zo ai ciami nunthar tu a semtu Pathian in amah ai hmuihmel bang tuh amam in catloin tharruai ṭiode i. Ciatih ai a tharruaihnak heh amah semkhim liang in ning lingthilhnak tuh hrangah i” (Kolose 3:10).

Kolose 3:1 – 10 Songai sik tlang nga sing.

1. Pathian songlawihnak kawmpitu, nunthar naitute i sing.

- Ning tu nunhnak ah Khrih thawn thoruai zo ning imanin

- Pathian kiahhan lam Khrih tohnak vancung khua ai thil ah ning thinlung dah tu ih.

- Laivum thilrite ruat loin vancung thilte ruat tu sawn ih.

- Zaimantifangin ning thi zo ai ning nunhnak taktak heh Khrih thawn Pathian songah thup in um i.

- Ciami ning nunhnak taktak heh Khrih i ai

- amah a lar fangin ningte khai amah thawn ning lar tuhai

- a songlawihnak kawm tlang tuh ve i si.

2. Sualhnak bawn mahih.

- Ning songai napertu laivum pumsa daihhnak:

- nupa sualhnak le mitsih mawi lo nuncan,

- tisa hiamhnak le hurhnak le pamhaphnak tepawl khai nungruai nawn mah ih.

- (Pamhaphnak tu milim bia phunkhat i).

- Hebang thil sual bawn manin Pathian thinrawhnak tu a thu a hlun lotute vumah hleng tuh i.

- Tun hlanah ningmah hrimhrim khai ciabangtluk taksa daihhnak ai ukhnak awng i si ai

- taksa hiamhnak songin a nung awngtute i si.

- Ikhalselai tuh ahcen ciabang taksa daihhnak heh ciangrul in lon kul i si:

- thinrawhnak, thinsiahnak le mi hmuhhehhnak tepawl tu hnawl tuhang ih.

- Mi zohsuamhnak ponkam ituseh, ponkam sia ituseh, ning ka songin suakruai mah ih.

- Ning nun hlun nuncan ziaza heh hawk zo manin

- pakhat le pakhat zawl dun nawn mah ih;

3. Pathian heh semkhim liangin kin ling tuhhnak ah, “Nunthar zaizathar heh, ‘thar-ruai tut io ih’”

- cen nunthar ziaza ning sil zo ai

- ciami nunthar tu a semtu Pathian in amah ai hmuihmel bang tuh amam in catloin tharruai ṭiode i.

- Ciatih ai a tharruaihnak heh amah semkhim liang in ning lingthilhnak tuh hrangah i.

Nisiar Rauhla Rong – “Bo-nia umlo iithnak”

3 January 2022

Kumkhatsong Bible Siar

Genesis 7 – 9

Matthew 3

Thazang langpha thucom: “Pathian in a mah a iit tute kilkhawl tio i.”

Amah a daihtu hmuahhmuah hup i; Ikhalselai mihrokhrawl hmuahhmuah pairalruai tuh i. (Saam Labu145:20).

Saam Labu 145:8-20 Songai sik tlang nga sing.

1. Bawipa phathnak le Bawipa thangphathnak.

a) Bawipa tu mi hmuahhmuah vumah pha i.

- Bawipa tu mi ittu le mi ninghiotu i;

- A thinraw har ai a kho ngai ithnak in dim i.

- Mi zongzong vumah pha i;

- A bawnhnak hmuahhmuah vumah ngaihharhnak nai i.

b) Bawipa’i phathnak reltlang tuh i.

- Aw Bawipa, na semsuahhnak hmuahhmuah in, Thang na phat tlang tuhai,

- Na minungte in anghnak thu na hnenah rel tlang tuh i.

- Na ukhnak a songlawi zia le na hatdan anite in rel tlang tuh i.

- Ciatihin mi zongzong in ngaihsunurkul na bawnhnak le,

- Na ukhnak huham songlawi heh ling tlang tuh i.

2. Bawipa tu a semsuahhnak thilte ai rinsan talk, kumpibawi i.

- Na ukhnak tu kumzangza in kho i;

- Nang tu kumzangza in kumpibawi isi.

- Pathian tu a thutiamhnak hmuahhmuah ah rinsantlak i;

- A thil bawnhnak hmuahhmuah ah ninghiohnak nai i.

- Harsahnak a tuartu hmuahhmuah bawm ai,

- Mi lungnem hmuahhmuah cawisang i.

- Nunhnak a naimi hmuahhmuah in, Umlamhnak thawn nangmah na sik tlang i.

- A kul fangin nangmah in rong pe isi. Kham ngai in pe ai

- A lian a cik in amahte kulhnak hmuahhmuah pe isi.

- Bawipa tu a bawnhnak zongzong ah dikcang i;

- A bawnhnak zongzong ah ninghiohnak nai i.

3. Bawipa tu a hnenah a bentute kilkhawl de i.

- Bawipa tu amah a kotu hiangah um ṭiode i;

- Thin runruh ai a kotu hiangah um ṭiode i.

- Amah a kihzahtute ai kulhnak pe i,

- Amahte auhnak za ai o i.

- Amah a daihtu hmuahhmuah hup i;

- Ikhalselai mihrokhrawl hmuahhmuah pairalruai tuh i.

Nisiar Rauhla Rong – “Sanghnak Dik”

4 January 2022

Kumkhatsong Bible Siar

Genesis 10 – 12

Matthew 4

Thazang langpha thucom: “Aw Bawipa, ‘dikcangmi sanghnak’ ah in ai lehsal thil tuhin i bawm tu law”

Ikhalselai he i ponghnak za napui a hlun lotu heh runsiat vumai inn satu mivoi bang i (Matthai 7:26).

Matthai 7:24-27 Songai sik tlang nga sing.

1. Pathian ponkam bangin hluntu le hlunlotu

1a) Pathian ponkam bangin a nungtu.

- “Ciamanin he i ponkam heh za ai a hluntu heh

- lungpui vumai inn satu mifim pa bang i.

- Ruah tuk ngai in si i, ti lian ai khuahu in nuai dekdo khalselai

- lungpui vumai inn sahnak a imanin in sawn lo i.

1b) Pathian ponkam za / ling napi a hlunlotu.

- “Ikhalselai he i ponghnak za napui a hlun lotu heh

- runsiat vumai inn satu mivoi bang i.

- Ruah tuk ngai in si i, ti lian ai khuahu in a nuai fangin sawn i; tlu ai bal sek i,” tiin ti i.

Nisiar Rauhla Rong – “Khrihfa na ihnak, a kontin ham thok awng i cangta si?”

5 January 2022

Kumkhatsong Bible Siar

Genesis 13 – 15

Matthew 5:1 – 26

Thazang langpha thucom: “Khrih songai kin hampan awnghnak ihnak ah”

Cungnungber Bawipa in, “Aw Israel miuk lalte, ning sualhnak heh a rai ze zo i! Mi ning zohsuamhnak le mi ning rokhnakte heh com tuhang ih! A dikcang le a felmi ian bawn tuhang ih. I minungte tu amahte ram an hnawt tuh nawn lo i si. Cungnungber Bawipa kaimah in rel zo ing (Ezekiel 45:9).

Ezekiel 45:9 – 10, 17 – 20 Songai sik tlang nga sing.

1. Israelte, Pathian in ning kokhawm laiai thu ning cuukawnghnak bangin nung nawnlo i si.

- Cungnungber Bawipa in, “Aw Israel miuk lalte,

- ning sualhnak heh a rai ze zo i!

- Mi ning zohsuamhnak le mi ning rokhnakte heh com tuhang ih!

- A dikcang le a felmi ian bawn tuhang ih.

- I minungte tu amahte ram an hnawt tuh nawn lo i si.

- Cungnungber Bawipa kaimah in rel zo ing.

- “Aisu inkhai a dikmi tehhnak le khaihnak hmang tuseh.

2. Hlanlai Israelte Pathian bia-dan / Pathian thawn pehzom dan.

2a). Hotute ai pervo.

- Miuk lal ai ṭuanvo tu Israel miphun pumpui caah

- Hla Thar Puai, Nizarh puai le puai dangdang bawn fangin

- maitai hibawlhnak, sangvut hibawlhnak le cabitti hibawlhnakte hrangah

- sumhnamte si sah tuh khiah i.

- Israel mite ai sual ṭawlcianghnak tuhin

- sualhlat hibawlhnak, sangvut hibawlhnak, maitai hibawlhnak le

- pawlkom hibawlhnakte bawn sah tuh heh a ṭuanvo i,” ti i.

2b). Israel te hibawlhnak bendan.

- Cungnungber Bawipa in, “Hla khat hla, ni khat nia ah

- a hnahpha kawlpawcang lu khat ro tu ilai Biakinn cianghlimruai tu ih.

- Suangbawi in sualhlat hibawlhnak kawlpawcang ai thisan

- a tlawmniu lang tuhai Biakinn dawngkham khuamte, puleng ningli vumah le

- a songlam tualvan luthnak kotka khuamte ah mat tuh i.

- Ciami hla ni sarih ah ciabang thotho in

- ti ngah pang sualhnak hrangah ituseh,

- ihlahle ling lo sualhnak hrangah ituseh, bawn tuh i si.

- Ciatihin Biakinn tu thianghlimruai tuh i si.

Nisiar Rauhla Rong – “Thil kin bawn hiamlohnak thawn taalbuai-nun”

6 January 2022

Kumkhatsong Bible Siar

Genesis 16 – 17

Matthew 5:27 – 48

Thazang langpha thucom: “Pathian in na ngaithiam bangin, ngaithiam tuve”

Pakhat le pakhat lakah thinlung hmu dun lohnak le phuncamhnak um lekhaw or dun benhnak le ngaithiamhnak nai tu ih. Bawipa in ning ngaithiam bangin ning khai pakhat le pakhat ngaithiam dun tu ve ih (Kolose 3:13).

Kolose 3:12 – 14 Songai sik tlang nga sing.

1. Khrihfa i si ai,

a) Pathian iithnak congahtu a minungte isi.

- Ning tu Pathian ai minungte i si;

- ning it ai amah caah a rilhnak mite i si.

b) Ruahhnak thinlung phan aitu.

- Ciamanin zawnruathnak, ninghio thinpemhnak, thinniamhnak, thinnemhnak le

- thinsauhnak tepawl heh hnikpon bangin sil tu ih.

c) Pakhat le pakhat ngaithiam dun tuih.

- Pakhat le pakhat lakah thinlung hmu dun lohnak le

- phuncamhnak um lekhaw or dun benhnak le ngaithiamhnak nai tu ih.

- Bawipa in ning ngaithiam bangin ning khai pakhat le pakhat ngaithiam dun tu ve ih.

- Cen hebang ziaza pha ning naihnak vumah ithnak belh tu ih;

- zaimantifangin ithnak tu zaihinkhim semkhim liang in a khawlkhawmtu le rem liang in a bawntu i.

Nisiar Rauhla Rong – “A dikcangmi Umlamhnak”

7 January 2022

Kumkhatsong Bible Siar

Genesis 18 – 19

Matthew 6:1 - 18

Thazang langpha thucom: “Umlamhnak tu Pathian ai ‘rinsantlak a ihnak’ ah hambir i”

Kin Bawipa Jesuh Khrih ai Pa le Pathian tu thangphat ngasing. A ninghiohnak a lian manin Jesuh Khrih khiah thihhnak in thoruai ai nunhnak thar pe zo i. Ciamanin a nungmi umlamhnak in kin dim ai, Pathian in a minungte caah a dahhnak ro co tuhin umlam in um ising. Cia ro heh ning ca vancung ah ning dah sah ai a hnawm thil lomi, aisu inkhai ru thil lomi le a ziam thil lomi i (1 Peter 1:3 – 4).

1 Peter 1:3-9 Songai sik tlang nga sing.

1. Ouhnak thawmin umlamhnak.

1a) Nunhnak thar pe in umzo ising.

- Kin Bawipa Jesuh Khrih ai Pa le Pathian tu thangphat ngasing.

- A ninghiohnak a lian manin Jesuh Khrih khiah thihhnak in thoruai ai nunhnak thar pe zo i.

1b) Pathian in dahsakciahnak ‘ro’ cotute ising.

- Ciamanin a nungmi umlamhnak in kin dim ai,

- Pathian in a minungte caah a dahhnak ro co tuhin umlam in um ising.

- Cia ro heh ning ca vancung ah ning dah sah ai a hnawm thil lomi,

- aisu inkhai ru thil lomi le a ziam thil lomi i.

- Ni hnuataber nia ah larruai tuhin, tunai dahciahnak nunohnak heh

- sanghnak thawmin Pathian huham ai kilkhawlhnak ningmah in co tuh i si.

2. Umlamhnak in tuarbenhnak suakruai i.

2a) Tuarhnak songai, ‘sanghnak’

- Ciamanin ang tu ih! Harsahnak a phuncang ning tawkhnak manin can comniu song lungsia in um khal i sikhaw lungawi in um tu thotho ih.

- Zaimantifangin he harsa ning tuarhnak tu sanghnak ngaingai maw ngaingai lo ti linghnak tuhin i.

2b) Sui ngai i maw i lo ling tuhin mai in cu de i.

- A hnawm thaimi sui rin mai in cu de i.

- Ciatih bangin sui tahin songlawi sawn mi ning sanghnak heh harsa tuar bentu i tuhin cu kul ve i.

- Cen Jesuh Khrih a lar Nia ah thangphathnak le songlawihnak le upathnak ngah tuh i si.

- Amah hmu awng lo napui it tlang i si;

- hmu awng lo napui sang tlang i si.

- Ciamanin ka in rel thil lohnak, a thawmlian mi le a songlawi mi anghnak nai i si.

- Zaimantifangin Jesuh Khrih songai ning sanghnak in tumtekhnak a naimi ning rauhla nunohnak co ngah tuh i si.

Nisiar Rauhla Rong – “Mi Fapa thawmin Pa Pathian hnenah”

8 January 2022

Kumkhatsong Bible Siar

Genesis 20 – 22

Matthew 6:19 – 34

Thazang langpha thucom: “Pathian larhmun, Hmun Thianghlimber ah Aaron lut” (Suangbawi Laibu 16:2).

Suangbawi Laibu 16:1 – 5 Songai sik tlang nga sing.

1. Hmun Thianghlimber ah a luttute ‘Aaron’.

- Bawipa hnenah a thianghlimlo maitai hibawlhnak sel kawm manin

- Aaron ai fapate pahnih a thi kawm hnuaah

- Bawipa in Moses hnenah hetihin rel i. “Na u Aaron heh phaniu in rel tulai

2) Hmun Thianghlimber songah luttuh dan.

2a) A tikcuucaan ianah luttuh.

- ponzar hnua lamai Hmun Thianghlim Ber ah a lut can lek ah lut tuhhnak i,

- zaimantifangin cia hmun heh Thutiam Kuang sin vumah mairo songin i larhnak hmun i.

- I relhnak bangin hlun hlah lekhaw thi tuh rori i.

2b) Hibawlhnak tuhte a koih hnua fang ianah.

- Sualhlat hibawlhnak tuhin kawlpawcang niu le

- maitai hibawlhnak tuhin tuucang a koih hnua fang ian in

- Hmun Thianghlim Ber ah lut thil tuh i,” tiin ti i.

2c) Thianghlim dunruai tuhai, naperhnak fawm (hnikpon angki) te, sil tuh.

- Cen Bawipa in a hnia lamai dante heh pe i.

- Hmun Thianghlimber songai a lut hlanah

- Aaron heh takhlu tu selai a suangbawi thilthuam;

- angkifual mankhung, a songrukte, elpen le lupawng thuam tuseh.

2d) Mipite pervo.

- Israel mizapui in Aaron hnenah sualhlat hibawlhnak tuhin

- mecangte lu hnih le maitai hibawlhnak tuhin tuucang lu khat pe tuseh.

Nisiar Rauhla Rong – “Som-ciang zo mi i si”

9 January 2022

Kumkhatsong Bible Siar

Genesis 23 – 24

Matthew 6:35 – 34

Thazang langpha thucom: “Mi hrekkhat tu ciabang minung i si. Ikhalselai ning tu sualhnak in thiangruai zomi i si; Pathian hnenai ap zomi i si; Bawipa Jesuh Khrih le kin Pathian ai Rauhla thawmin Pathian thawn remruai zomi i si” (1 Korin 6:11).

Titas 3:3 – 7 Songai sik tlang nga sing.

1. Tiisami i awng ising.

- Zaimantifangin kinmah rin tun hlan ahcen kin voi awng i,

- thu ngai awng lomi ising ai kin khelh i.

- Taksa hiamhnak le Tisa nuamhnak a phunphun ai salte ising.

- Mi iksikhnak le umhlahhnak in kin can hmang awng ising.

- Mi in kin hua ai kin inkhai hua ve ising.

2. Rauhla Tianghlim ai som ciangzomi ising.

2a) Kin pha manini lo ai, a ninghiohnak manin kin som ciang hnak sawn i.

- Ikhalselai kin otu kin Bawipa ai ninghiohnak le ithnak a lar fangin,

- kin tu kin ou zo i.

- Kinmah in thilpha bawn manin ilo ai

- amah ai ninghiohnak manin nun kin ou ai

- piangthar le nuntharhnak kin petu Rauhla Thianghlim ai somcianghnak manin i.

2b) Pathian thawn remhnak kin cothil tuhhnak le kumkhua nunhnak kin cothil tuhhnak hrangah i.

- Kin outu Jesuh Khrih songin

- Rauhla Thianghlim heh kin vumah semkhim liang in Pathian in burh i;

- ciami tu a ninghiouhnak manin Pathian thawn kin rem dun thil tuhin le

- kin umlamhnak kumkhua nunhnak heh kinmah ai a cang thil tuhin i.

Nisiar Rauhla Rong – “Santehpha umlo sual ngaithiamhnak”

10 January 2022

Kumkhatsong Bible Siar

Genesis 25 – 26

Matthew 8:1 – 17

Thazang langpha thucom: “Nisuahhnak le nitlahnak A hla bangin, Kin sualhnakte tu kin hnenin a hlapui ah dah i (Saam Labu 103:12).

Saam Labu 103:6 – 13 Songai sik tlang nga sing.

1. Bawipa’i huham heh a minungte hnenah larruai i.

- Bawipa in naunehhnak a tuar mite ṭran in thukhan i,

- Amahte co tuh mawi coruai i.

- A tumhnak heh Moses hnenah rel ai,

- Thil a ti ben zia heh Israel hnenah larruai i.

2. Bawipa in a minungte kilkhawl i.

- Bawipa tu ninghiohnak le ngaihharhnak nai i;

- A thinsau ai a kho ngai ithnak in dim i.

- Mi hau tuh ṭio lo ai, A kumzangza in a thinraw tuh ngio lo i.

- Kin tuar tuh zah in kin tuar siang lo ai,

- Kin sualhnak le kin mawhhnak zah in kin cawh lo i.

- Zaimantifangin van tu, Laivum tahin a sang ngai bangin,

3. Bawipa in a minungte sualhnak ngaithiam i.

- Amah a kihzahtu caah, A ithnak tu a sang ngai i.

- Nisuahhnak le nitlahnak A hla bangin,

- Kin sualhnakte tu kin hnenin a hlapui ah dah i.

- Pa in a fate khiah a ninghio de bangin,

- Bawipa in amah a kihzahtute heh ninghio i.

Nisiar Rauhla Rong – “Muanghnak or Luathnak”

11 January 2022

Kumkhatsong Bible Siar

Genesis 27 – 28

Matthew 8:18 – 34

Thazang langpha thucom: “Kaimah thawn ning pehzomhnak thawmin muanghnak ning ngah thil tuhin he thu heh ning rel ing. Lailung in harsa tuarhnak ning pe tuh i. Ikhalselai ral pha tu ih; lailung heh neh zo ing!” tiin ti i (Johan 16:33).

Johan 16:25 – 33 Songai sik tlang nga sing.

1. ‘Pa Pathian thu’ cangkheng in rel can hleng tuh lai i.

- Tun tian tu he thute i rel fangin santehhnak lek hmang ing.

- Ikhalselai santehhnak hmang nawn loin

- cangkheng in Pa ai thu i relhnak can hleng tuh i.

- Cia nia a hleng fangin a hnenah i hming in ngen tlang tuh i si;

2. Pathian in, kin iit i.

- ningmah tumrul in ning ngen sah tuh ing tiin ning rel lo ing;

- zaimantifangin i Pa amah rori in ning iit i.

- Ning in i iit tlang ai Pathian hnenin i hleng khiah sang zo manin i Pa in ning iit i.

3. Pa Pathian hnenin kawitu Jesuh.

- Kai tu Pa hnenin kawi ai lailung ah hleng ing.

- Tun tu lailung hlum tuh hang ai Pa hnenah feh tuh ing,” tiin ti i.

- Cen a hnuahlunte in a hnenah, “Tun tu santehhnak telh loin cangkheng in kin rel manin,

- zaizongza lingtu isi, ti na ling zo i ing;

- ciamanin thu na zawt hnelhno kul nawn lo ihang.

- Ciami in Pathian hnenin a kawitu isi, ti kin sangruai zo i,” tiin ti tlang i.

4. Jesuh in, ‘ningvekin izam tuhsio isi’ tiin ti.

- Jesuh in, “Tun in i sang ngaingai aw i sim?

- Ning veksen in ning piak tuh sio ai ning inn ṭen ah tlung tuh i si;

- kaimah lek niu i zam can hleng tuh i;

- tunin hleng zo ihang.

- Ikhalselai Pa i hnenah a um manin

- kaimah lek ngaingai tu ilo ing.

5. Pa heh Jesuh hnenah um manin, Jesuh a sangtute in muanghnak nai i.

- Kaimah thawn ning pehzomhnak thawmin

- muanghnak ning ngah thil tuhin

- he thu heh ning rel ing.

- Lailung in harsa tuarhnak ning pe tuh i.

- Ikhalselai ral pha tu ih; lailung heh neh zo ing!” tiin ti i.

Nisiar Rauhla Rong – “Kin sawngenhnak kin ngaisah tuhram law”

12 January 2022

Kumkhatsong Bible Siar

Genesis 29 – 30

Matthew 9:1 - 17

Thazang langpha thucom: “amahte sawngenhnak heh ngai sah tu hram law. Vancung in ngai tulai a ralte vumah nehhnak pe tu hram law (1 Kumpibawite 8:45).

1 Kumpibawite 8:37 – 45 Songai sik tlang nga sing.

A1. Na minungte sawngenhnak heh ngaisah tu law.

- “Amahte ram rian a tlung fangin ituseh, pul a tlung fangin ituseh, amahte lo rong hli zuang le khokhuak inkhai a siatsuah fangin ituseh, na minungte ral in a sim fangin ituseh, amahte vumah ursia ihlahle zazul a hleng fangin ituseh, na hnenah saw a ngenhnak heh ngai sah tu hram law. Na minung Israel mite pakhatkhat thinhar lungsia in, he Biakinn lam hoi in ban pharh in sawngen lekhaw, a sawngenhnak ngai sah tu hram law. Na umhnak vancung in ngai sah tulai, a sualhnak ngaithiam in bawm tu hram law.

A2) Nangmah heh nakihzah tlang tuh i.

- Nangmah lekin mi zongzong ai thinlung heh ling isi. Mi pakhat ṭen vumah amahte umdan bangin bawn tulai, ciatihin kin pipute hnenah na pehnak ramai na minungte in nang tu na kihzah tlang tuh i.

B1). Ramdang mite sawngenhnak heh ngaisah tu law.

- “Lamhlapui ai um ramdang mi in na hmingthanghnak le na minungte ca thil maksak na bawnhnak tepawl ling fangin nangmah bia tuhin le hemi biakinn ah sawngen tuhin kawi tlang lekhaw, amahte sawngenhnak heh ngai sah tu hram law. Na umhnak vancung in ngai tu hram lai, amahte ngenhnak heh bawn sah tu hram law.

B2) Nangmah heh na kihzah tuhai, biaktlak Pathian tiin na ling tlangai na bia tlang tuh i.

- Ciatihin na minungte bangin hemi laivum mi zongzong in nangmah heh na ling tuhai na kihzah tuh i. Cen hemi i sahnak Biakinn ah nangmah heh na bia tuhhnak i ti ling tlang tuh i.

C. Na naruaih ralkapte sawngehhnak ngaisah tu lai nehhnak petulaw.

- “Na minungte tu ralte tawng tuhin thu na pe fangin hemi na ril zohnak khuapui le nangmah caah i sa zohnak hemi Biakinn lam hoi in sawngen lekhaw, amahte sawngenhnak heh ngai sah tu hram law. Vancung in ngai tulai a ralte vumah nehhnak pe tu hram law.

Nisiar Rauhla Rong – “Aw Bawipa, konah feh tuhing ti, irel tu”

13 January 2022

Kumkhatsong Bible Siar

Genesis 31 – 32

Matthew 9:18 – 38

Thazang langpha thucom: “Cen Bawipa in a rel ben sawng fangin Hanamel tu i umhnak khan songah kawi ai lou lai tuhin i ruai i. Ciamanin Bawipa in kaimah hnenah a ponghnak heh a dik i, ti ling ing. Hanamel hnenin lou khiah lai ai tangka tu cuai teh i ing. A man tu ngun tangka in hlaisarih man i (Jeremiah 32:8-9).

Jeremiah 32:6 – 15 Songai sik tlang nga sing.

1. Bawipa in Jeremiah hnenah lou lairuai.

- Bawipa in thurel ai, I pakhatta Shallum ai fapa Hanamel tu kaimah hnenah kawi tuhai Benjamin ram song Anathoth khua ai a lou khiah kaimah in lai tuhin i tawk tuh i; zaimantifangin a songkhat lakah a nong ber ing ai kaimah caah a laithiltu ing. Cen Bawipa in a rel ben sawng fangin Hanamel tu i umhnak khan songah kawi ai lou lai tuhin i ruai i. Ciamanin Bawipa in kaimah hnenah a ponghnak heh a dik i, ti ling ing.

2. Lou laihnak tangka cuai tehtlang.

- Hanamel hnenin lou khiah lai ai tangka tu cuai teh i ing.

- A man tu ngun tangka in hlaisarih man i.

- Lungkhimhnak laikhen bawn ai i hming ngan ing.

- Thulingpuitu ko ai tangka tu cuai in teh i ing.

3. Tangka cuai tehhnak lingpi tuhin tacik khen tlang.

- Lou laihnak laikhen khiah pahnih in bawn i ing.

- Pakhat tu tacik khenhnak i ai a dang pakhat tu tacik khen lo i.

4. Ciami tacik khenhnak lai heh Baruch hnenah, ap tlang i.

- Kaimah ca tuhin a pahnih in lang ai, Maisaiah ai fasuan Neriah ai fapa Baruch hnenah pe ing.

- Hanamel mithmuh ah le lou laihnak hming ngantu le thulingtute le ciami khan songai a totute mithmuh ah Baruch hnenah pe ing.

- Amahte veksen hmaiah Baruch hnenah, “Cungnungber Bawipa, Israel ai Pathian in hemi lou laihnak laikhen heh kum raipui tian pai loniu in um tuhin tacik khenhnak ituseh, khen lohnak ituseh, kum raipui hnawm tuh loin lai bel songah phatak niu in dah tuhin thu ning pe i.

- Cungnungber Bawipa, Israel ai Pathian in inn le lo le cabit vuante khai he ram songah lai leh tuh i,” tiin ti i.

Nisiar Rauhla Rong – “‘Thu’ tu taksa ah cang i”

14 January 2022

Kumkhatsong Bible Siar

Genesis 33 – 35

Matthew 10:1 – 20

Thazang langpha thucom: “Na ‘Sermon’ hnak heh ‘bawnsuak / persuak’ tum tufawm”

A thu kin za fangin tawk zo i ti menma in ningmah veve zawl dun mah ih. Ning zahnak heh bawnsuak tum tu ih (James 1:22).

James 1:19-27 Songai sik tlang nga sing.

1. Ziaza phalo te heh lon tusio ih.

- I ithnak u le naute, he thu heh hih tu ngio ih:

- aisusu khai linghnak lam ahcen zualrang tu ilia

- pong tuh le thinrawhnak lam ahcen hnuakfual tu ih.

- Minung ai thinrawhnak in Pathian ai tumtekhnak dikcang heh hlehsuah thil lo i.

- Ciamanin ningdulkul le a rimmi ziaza pha lo hmuahhmuah heh lon tusek ih.

2. Ning linghnak le ning siarhnak thute heh bawnsuak tum tuih.

- Pathian hnenah ap dun tu ilai thinlung songai khumciahnak ning rauhla othaitu thu heh kho ngai in awh tu ih.

- A thu kin za fangin tawk zo i ti menma in ningmah veve zawl dun mah ih.

- Ning zahnak heh bawnsuak tum tu ih.

- A za ian za ai a bawnsuak lotu heh hlalang ah a hmel sikduntu bang i.

- Amah in hlalang ah a hmel sik dun ai a ihnak cekci in hmu i.

- Fel ngai in sik dun hnuaah feh ai cammalak ah a hmel zaibang i ti ling nawn lo i.

- Ikhalselai mi luatruaitu, semkhimmi dan heh fel ngai in a siktu ṭio heh a ling menma le a haitu ilo in a bawnsuaktu i;

- ciatihin a bawnsuak manin Pathian in hmuifu pe tuh i.

3. Pathian in cosanghnak biakhnak taktak.

- Biahnak lakah zuam ngai ing a titu um aw i sim?

- Ning hmurka uk ben hlah le i sikhaw ning sanghnak vumah ning zuamhnak heh santlai lo i ai ningmah veve a zawlduntu i si.

- Pathian kin Pa in a taktak le a thiangmi biahnak ai a ruathnak tu:

- farah rimsu le hmaitongte harsahnak le amahte tuarhnak ah phatak niu in kilkhawl le

- laivum sualhnak songah niatdunruai tuh loin mah veve kilkhawlhnak khiah i.

Nisiar Rauhla Rong – “Thihhnak manin nunhnak”

15 January 2022

Kumkhatsong Bible Siar

Genesis 36 – 38

Matthew 10:21 – 42

Thazang langpha thucom: “Hnikhnaihhnak thisan”

Dawngkham ai thisan mathnak heh ning umhnak inn i tiin hnikhnaihhnak i tuh i. Thisan i hmu fangin ning kan tuh ing. Egypt ram i cawh fangin ning tu siatsuahhnak tawk tuh lo i si (Luatsuakhnak 12:13).

Luatsuakhnak 12:5-13 Songai sik tlang nga sing.

1. Kansuakpuai hrang Tuu or Me, le a ro tuhnia le a thisan.

- Ramsa tu a him a hnahpha i tuhai, a cang kum khat fa i tuh i.

- Tuu ihlahle me ril tuh i si.

- Cia hla ni hlaili tian dah rih tuh hlen ai

- a ni hlaili nia zan lam fangin Israel mite veksen in ramsa ro tuh i si.

- Cen a thi hrekkhat lang tuhai,

- cia sa ai tuh hmun inn dawngkham vumah mat tuseh.

2. Kansuakpuai hrang Sa bawn tuhdan le ai tuhdan.

2a) Sa a ben tuhdan.

- A zan fangin ciami sa heh mai ah em tuhai col tello sang le ankha thawn ai tuh i si.

- A sal in ai tuh lo i si. A suang inkhai ai tuh lo i si.

- A pum in a lu le a ke a songkua thawn em tuhai ciatihin ai tuh i si.

- A sa tlawmniu khai zing lam tian val tuh lo i si;

- ning valhnak um pang lekhaw mai in a ziam tianin tai tuh i si.

2b) Sa ai tuhdan.

- Ning aidan tuh tu hetihin i tuh i:

- Ning hnikpon ning el ah pen tu ilai,

- ning kezep dawl tuhai ning faikiang awh tuh fekfek ai a rang ngai in ai tuh i si.

3. Fa upaber rek tuh ai, thisan maathnak inn tu reklo in kaan tuh i.

- Zaimantifangin Bawipa ai Kansuak Puai i.

- Cia zan ah Egypt ram pumpalah ah feh tuhai

- minung ituseh ramsa ituseh fa upa ber pohpoh rek tuh sek ing.

- Kai tu Bawipa ing ai Egypt ramah amahte khuavang hmuahhmuah vumah thukhan tuh ing.

- Dawngkham ai thisan mathnak heh ning umhnak inn i tiin hnikhnaihhnak i tuh i.

- Thisan i hmu fangin ning kan tuh ing.

- Egypt ram i cawh fangin ning tu siatsuahhnak tawk tuh lo i si.

Nisiar Rauhla Rong – “Tleuhnak le thimhnak”

16 January 2022

Kumkhatsong Bible Siar

Genesis 39 – 40

Matthew 11

Thazang langpha thucom: “

Jesuh in Farasite hnenah, “Kai tu lailung ai tleuhnak ing. Aisu khai kaimah i hluntu in a nunhnak ah tleuhnak nai tuhai khuathim songah vak tuh lo i,” tiin ti i (Johan 8:12).

Johan 3:1 – 2, 16 – 21 Songai sik tlang nga sing.

1. Necodemas le Jesuh.

- Judah mi hotu Necodemas tihnak um i; ani tu Farasi mi i.

- Jesuh hnenah, “Rabbi, nang tu Pathian ai hlathnak saya isi, ti na ling ing

- ngaihsunurkul na bawnhnak tepawl heh Pathian tel lo selai aisu inkhai bawn thil tuh lo i,” tiin ti i.

2. Jesuh sangtu in kumkhua nunhnak co tuh, a sanglo tuin thukhanhnak tawk tuh.

- Pathian in lailung a it ze manin a Fapa naihsun pe ai

- amah a sangtu hmuahhmuah thi loin kumkhua nunhnak co tuh i.

- Zaimantifangin lailung vumah Pathian in a Fapa a hlat fangin

- lailung thukhantu tuhin hlat lo i, lailung otu tuhin hlat i.

- Aisu khai Fapa a sangtu heh thukhanhnak tawk tuh lo i;

- ikhalselai a sang lotu heh Pathian ai Fapa naihsun a sang lo manin thukhan zo i.

3. Tleuhnak in, thilsual bawnte le thilpha bawnte larruai. (Pathian thu ai, “thukhan dan” heh, laivum thukhan dan thawn bangdunlo i)

- Thukhan tihnak tu he tih in i: laivum ah tleuhnak kawi i,

- ikhalselai mite in tleuhnak tahin thimhnak daih sawn i;

- zaimantifangin amahte bawnhnak a pha lo manin i.

- Aisu khai thil sual a bawntu in tleuhnak hua ai

- tleuhnak songah khai kawi tuh lo i,

- zaimantifangin a thil sual bawnhnak lar pang tuh lau i.

- Ikhalselai a dikmi a bawntu in tleuhnak songah kawi ai

- a bawnhnak heh Pathian daihhnak hlun in bawn i, ti khiah cia tleuhnak in larruai i,” tiin ti i.

Nisiar Rauhla Rong – “Ralpha le hatngai in”

17 January 2022

Kumkhatsong Bible Siar

Genesis 41 – 42

Matthew 12:1 – 23

Thazang langpha thucom: “Kin sanghnak a pantu le a semkhimruaitu Jesuh heh catloin sik ngasing” (Hebru 12:2).

Hebru 12:1-3, 12-13 Songai sik tlang nga sing.

1. Sanghnak lamah kin tlunsawn tuhlo in Jesuh heh catloin sik ngasing.

- Kin khai hetlukin a tammi thulingtute[[1]](#footnote-2) (Pathian kutcak kin tepngahzohnak) in, mairo bangin kin kil manin

- kin fehhnak lampui ah kin dawnkhamtu thilte heh lon in

- reemtu[[2]](#footnote-3) (sanghnak khangso tuhhnak a khamtu) kin sualhnak thilrit heh hlum in

- kin hmai ai ummi dawp zuamhnak ah a roh ngai in dawp tlang ngasing.

- Kin sanghnak a pantu le a semkhimruaitu Jesuh heh catloin sik ngasing.

- Hmai lamai a co tuh anghnak heh a tumtekhnak imanin

2. Jesuh tuarhnak tepawl heh, thisan nai minung te ai tuarci ilo rin tuar i.

- thinglamteh vumah zakthikul thihhnak rin zaisiar loin tuar ai

- tunah Pathian tohkham kiahhan lamah to i.

- A tuarhnak tepawl tuar tucuk ih! Misualte ai huahnak a or ben zia khai!

3. Sanghnak ah khohlen tuhin, ruattu tento ih, tuarpha um le tuartu tento ih.

- Ciamanin ning khai thinnau le thinpit vansang in um pang mah ih.

- A cawl ngai ning ban pharh tu ilia

- ning khuk hlin derdo khiah khoruai tu ih.

- Lampui cang hlun tu zianzo ilia

- ciatihin ning kebai heh bai lan loin cak leh tuh sek i.

Nisiar Rauhla Rong – “Iithnak manin, pehnak lehsawng”

18 January 2022

Kumkhatsong Bible Siar

Genesis 43 – 44

Matthew 12:24 –50

Thazang langpha thucom: “Kin veksen in a paimi tuu bangin vakvai tlang ising” (Isaiah 53:6).

Isaiah 53:1-6 Songai sik tlang nga sing.

1a). Bawipa ai daihhnak bangin, a cengfa heh phathnak le mawihnak zaikhai nailo i.

- Ciafangin mizapui in, “Tunai kin relhnak tu a sangtu um awng hang niim?

- Hemi thil ah Bawipa ai kut a hmu awngtu um awng hang niim?

- Ikhalselai Bawipa ai daihhnak bangin a cengfa tu thingkung bangin po i,

- lai ro lakai thingniu bangin.

- Kin sik hiam thai in pianzia phathnak le mawihnak nai lo i.

- Kin thinlung le kin mit langtu tuhin mawihnak zaikhai nai hrimhrim lo i.

1b). Aisu in khai zaikhai siarlo i.

- Amah tu kin zohsuamhnak le kin hnawlhnak i.

- Urhnak le harsahnak tuar i.

- Aisu inkhai a kian tal khai nuam tlang lo i.

- Zaikhai ilo i tiin um sanhnak menma i.

2a). Rimsu a tuarhnak tu Pathian cawhkuan i.

- “Ikhalselai ani tu kin rimsuhnak a tuartu i,

- Kin urhnak phurtu khai i.

- A rimsuhnak le a tuarhnak tepawl tu

- Pathian ai cawhkuan i tiin ruat i ing.

2b) Kinmah manin tuar i.

- Ikhalselai kinmah ai sualhnak manin maliamhnak tuar i,

- Thil pha lo kin bawnhnak manin vithnak tawk i.

- Cawhkuan a tuarhnak tu kin cakhnak i,

- Vit a tuarhnak tu kin caah nunohnak i.

3. Bawipa ai a sangber iithnak.

- Kin veksen in a paimi tuu bangin vakvai tlang ising,

- Kin nuamhnak lampui ṭen ah vak tlang ising.

- Ikhalselai Bawipa in cawhkuan a vumah hlengruai i,

- Kin tuar tuhhnak kin sualman cawhkuan khiah! a vumah hleng ruai i.

Nisiar Rauhla Rong – “Phawk / tiim, (Mitmusing lo, tiim mengin) um tu”

19 January 2022

Kumkhatsong Bible Siar

Genesis 46 – 48

Matthew 13:1 - 30

Thazang langpha thucom: “Sualsawmhnak songah tla tuh loin mitmu loin sawngen tu ih. Thinlung in tu nuam napui taksa tu a thazang niar i,” tiin ti i” (Matthai 26:41).

Matthai 26:36-46 Songai sik tlang nga sing.

1. Jesuh tu lungsia le thin nuamlo ngaiin Gethsemane vuandumah sawngen tuh feh.

- Cen Jesuh tu a hnuahlunte thawn Gethsemane tihnak vuan ah feh tlang ai anite hnenah,

- “Khiata ah saw i ngen songah heta ah lo to tu ih,” tiin ti i.

- Peter le Zebedee ai fapate pahnih fehpui i.

- A lungsia ai a thin nuam lo i.

- Cen anite hnenah, “I thinlung tu lungsiahnak in dim ze ai a khoi tuh sek bangin i um i.

- Heta ah um tu ilai mitmu loin i iang tu ih,” tiin ti i.

2. Jesuh sawngen lakah a hnuahluntute tu mitmusing bengbo i.

- A hla thah hmunah feh ai laipua lakah bok in, “I Pa, cang thil lekhaw he tuarhnak khuat in i luatruai tu hram law! Ikhalselai kaimah daihhnak bangin i maseh, na daihhnak bangin cang tuseh,” tiin sawngen i.

- Cen hnuahlunte pathum hnenah a let fangin anite pathum in mitmu tlang khiah hmu ai

- Peter hnenah, “Akontih in it loin nazi pakhat song tengtal iang ben lo i si?

- Sualsawmhnak songah tla tuh loin mitmu loin sawngen tu ih.

- Thinlung in tu nuam napui taksa tu a thazang niar i,” tiin ti i.

- Jesuh tu feh lehthio ai sawngen lala i.

- “I Pa, he khuat in luat thil loin ding kul tuh tengteng ilengkhaw na daih bangin cang tuseh,” ti i.

- Hnuahlunte pathum hnenah let ai mitmu tlang thotho i; mit thak ben tlang tau lo i.

- Jesuh in hlum leh ai a ngen kel in a vel thumhnak sawngen i.

- Cen hnuahlunte pathum hnenah let ai, “Mitmu ai cawlum tlang lai i sim?

3. Jesuh tu isualtu kutah hleng hnak can.

- Sik tu ih! Mi Fapa tu misualte kut songah hlengruaihnak can hleng zo ihang.

- Tho tu ilai feh ngasing.

- Sik tu ih, i zuartu pa tu heta ah hleng zo ihang,” tiin ti i.

Nisiar Rauhla Rong – “Zirhnak heh daihtu / zirhiamtu”

20 January 2022

Kumkhatsong Bible Siar

Genesis 49 – 50

Matthew 13:31 – 58

Thazang langpha thucom: “Hemi thufim in mifimte tu amahte lingthiamhnak in dimruai tuhai, Mithiamte khai konghoi tuh i (Thufimte 1:5).

Thufimte 1:1-7 Songai sik tlang nga sing.

1. Fimhnak ai sullam le a hnempihnak te.

1a). Nisiar na nunhnak lam tluang tuhin na zirhtuh i.

- David ai fapa, Israel kumpibawi, Solomon ai thufimte tu:

- Fimhnak, ruathnak pha le thudik relhnak ling thil thai tuhin na bawmtu tuh thufim um i.

- Ciami thufim in umdan thiamhnak le dikcanghnak,

- Fimkhur le tluangtlam ai nungthilhnak tuh na zirh tuh i.

1b). Lingthiamhnak le thuruat thiamhnak na pe tuh.

- Ruathnak tlawm pawl khai fimruai thai ai,

- minote khai lingthiamhnak le ruatthiamhnak pe i.

- Hemi thufim in mifimte tu amahte lingthiamhnak in dimruai tuhai,

- Mithiamte khai konghoi tuh i.

- Ciamanin mifimte in a suahpuihnak thufim relfianghnak thuk ngai pawl le,

- Thu harsa pawl khiah lingthiam tuh i.

2. Fimhnak tihnak tu Pathian kihzahhnak i.

- Pathian kihzah heh fimhnak ai hampanhnak i,

- Mivoite in fimhnak le zirhnak zaisiar lo i.

Nisiar Rauhla Rong – “Na nung songneuah bawntumtu”

21 January 2022

Kumkhatsong Bible Siar

Luatsuakhnak 1 - 3

Matthew 14:1 – 21

Thazang langpha thucom: “Atikcu caanneuah bawn tumtu”

Sun lak song hmuahhmuah i hlattu ai naper per kul i. Zan hleng cing tuh hang ai aisu khai naper per thil tuh nawn lo ising (Johan 9:4).

Johan 9:1-14 songai zirtlang nga singih.

1. Mitcawpa, Nalangte, le Jesuh (or) Pathian songlawi tuhhnak Mitcawpa.

- Jesuh tu ciatihin a vak laitak ah

- a nu pum songin a te ai panin mitcaw pa pakhat hmu i.

- A hnuahlunte in, “Sayapa, aisu ai sualhnak manin mitcaw in te ini?

- Amah ai sualhnak manin maw, a nu le pa ai sualhnak manin i?” tiin zawt tlang i.

- Jesuh in, “A mit a cawhhnak heh amah ai sualhnak manin ilo i,

- a nu le a pate ai sualhnak manin khai ilo i.

- Pathian huham ai thil ti benhnak heh he pa cakruaihnak in larruai tuhin i.

2. Jesuh in mitcawpa khuahmu tuhin bawnsak.

2a) Atikcuu ah naper.

- Sun lak song hmuahhmuah i hlattu ai naper per kul i.

- Zan hleng cing tuh hang ai aisu khai naper per thil tuh nawn lo ising.

- lailung ai i um songah kaimah heh lailung tleuhnak ing,” tiin ti i.

2b). Jesuh in laivutheh a cilin nawngbek bawnai mitcawpa mitah matsak ai ‘Siloam’ Tiili ah fehin som ruai.

- Ciatihin a ti hnuaah Jesuh in laipua ah cil thuih ai

- ciami cil in laivut a bekruai hnuaah ciami pa ai mit ah mat i.

- Cia hnuaah, “Feh tulai Siloam Tiili ah na hmai hliam tu,” tiin ti i.

- Siloam tu nalang tica i.

- Ciatihin ciami pa tu feh ai a hmai hliam i, khua hmu thil ai let i.

3. Innhnen tein mitcawpa heh hai tlang i.

- A innhnente le tun hlan ai rong ngen in a hmu awng de mite in,

- “Hemi pa heh to hmun in tangka a ngen awng detu ilo im?” tiin ti tlang i.

- Mi hrekkhat in, “Amah rori i,” tiin ti i.

- Midang in, “Amah ilo i; amah bang midang i,” tiin ti i.

- Ciapa amah rori in, “Ning tihnak mi pa ing,” tiin ti i.

4. Innhnen tein mitcawpa khua a hmudan / a cakdan zawttlang ai, mitcawpa in Jesuh in cakruaihnak thu re li.

- Anite in, “Akontih in tunah khua hmu thil leh isi?” tiin zawt tlang i.

- Ani in, “Jesuh tihnak pa in nawngbek tlawmniu bawn ai i mit ah a mat hnuaah

- Siloam ah feh tulai na hmai hliam tu iti i.

- A tihnak bangin feh ai hmai i hliam sawngpah in khuahmu thil leh ing,” tiin ti i.

- Anite in, “Ciapa tu akonah um i?” tiin zawt tlang i.

- Ani in,” Ling lo ing,” ti i.

- Cen anite in mit caw awng pa tu Farasite hnenah fehpui i.

- Jesuh in nawngbek bawn ai a mitcawhnak a cakruai nia tu Sabbath nia i.

Nisiar Rauhla Rong – “Pathian hnenin relh”

22 January 2022

Kumkhatsong Bible Siar

Luatsuakhnak 4 – 6

Matthew 14:22 – 36

Thazang langpha thucom: “Pathian in ko”

𝐶𝑖𝑎𝑓𝑎𝑛𝑔𝑖𝑛 𝐵𝑎𝑤𝑖𝑝𝑎 𝑃𝑎𝑡ℎ𝑖𝑎𝑛 𝑖𝑛 𝑚𝑖 𝑝𝑎 ℎ𝑒ℎ 𝑘𝑜 𝑎𝑖, “𝐴𝑘𝑜𝑛𝑎ℎ 𝑢𝑚 𝑖𝑠𝑖? 𝑡𝑖𝑖𝑛 𝑡𝑖 𝑖 (𝑆𝑒𝑚𝑝𝑎𝑛ℎ𝑛𝑎𝑘 3:9).

Sempanhnak 3:1-10 songai zirtlang nga singih.

1. Eden vuandum songah Nupangnu le Rulpi.

- Pathian bawnhnak hmuahhmuah lakah rulpui tu a hrokhrawl ber ramsa i. Rulpui in nupang hnenah, “Vuandum songai thingkung pakhatkhat ai a thai ai tuh lo i si tiin Pathian in ning ti peupeu awm?” tiin zawt i. Nupang nu in, “Vuandum songai thingthai hinkhim heh ai thil i ing; ikhalselai vuandum laiteng ai umhnak thingthai cenin ai thil lo i ing, zaimantifangin cia thingthai heh ai mah ih; a dai khai dai tuh lo i si, ai le i sikhaw ning thi tuh i,” tiin Pathian in kin ti i,” tiin rulpui khiah ti i.

2. Rulpi in Nupangnu hnenah thingthai ai fangin a cangtuhhnak thu rel.

- Rulpui in, “Ciatihin i lo i, Ning thi tuh hrimhrim lo i. Ning ai fangin ning ai nia ah ning mit ning fim tuhai amah Pathian bangin ziang heh thupha le ziang heh thuhnawm ti thiathiamhnak nai tuh i si, ti khiah Pathian in ling manin ning ai siang lo i,” tiin nupang nu hnenah rel i.

3. Nupangnu in thingthai ai ai, a Pasal khai pe.

- Ciamanin nupang nu in vuandum laiteng ai thingkung a mawidan le a thai ur ngatdan hmu ai fim heh zaitluk daihkul ini, tiin ruat i. Ciamanin thingthai heh loih ai ai i. Cia hnuaah a pasal hnenah pe ai ani inkhai ai ve i.

4. Thingthang aiben be thil canghnak.

4a). A mahte mit var ai angki sillo hmu dun.

- Thingthai ai ben sawng fangin amahte mit var sungso ai lingthilhnak nai manin kawngkolh ai um khiah ling dun kawm i. Ciamanin thaihnah khuihnak in hup dun i.

4b). Pathian kawihnak thawmvang lauai relh kom.

- Cia zan lam ninem fangin Bawipa Pathian heh vuandum ah kawi i. A vak thawm anite in za kawm fangin a hnenin vuandum songai thingrul lakah relh kawm i. Ciafangin Bawipa Pathian in mi pa heh ko ai, “Akonah um isi? tiin ti i. Cia mipa in, “Vuandum ah na kawi thawm za ai kawngkolh in um manin thin i lau in relh ing,” tiin ti i.

Nisiar Rauhla Rong – “Pathian hnenin relh”

23 January 2022

Kumkhatsong Bible Siar

Luatsuakhnak 7 – 8

Matthew 15:1 – 20

Thazang langpha thucom: “Pathian in ko”

“Israel mite, thinglamteh vumah ning rekhnak Jesuh heh Pathian in Bawipa le Messiah ah bawn zo i, tiheh fiang ngai in ling ning kul hrimhrim i,” tiin ti i.

Nalangte 2:36

Nalangte 2:32-42 Songai zir tlang nga sing ih.

1. Jesuh tu Rauhla Thianghlim huham in tho lehzo ai, ciami Rauhla Thianghlim huham heh kin vumah burh zo i.

- Pathian in hemi Jesuh rori heh thihhnak in thoruai leh ai ciami lingpuitute tu kinmah i ing.

- Pathian a Pa ai kiahhan lamah songlawi bik in hlengruai zo ai

- thu a kham ciazo bangin Rauhla Thianghlim heh a pa hnenin ngah zo i.

- Tunai ning hmuhnak le ning zahnak tu kin vumai a burhhnak amah ai lehsawng i.

- Zaimantifangin vancung ai a hlengtu heh David ilo i;

- David amah in: ‘Bawipa in i Bawipa hnenah, na ralte na ke hniaah, Na hniaphah ai i cangruai hlan tian I kiahhan lamah to tu, ti i,’ tiin ti i,

- “Israel mite, thinglamteh vumah ning rekhnak Jesuh heh Pathian in Bawipa le Messiah ah bawn zo i, tiheh fiang ngai in ling ning kul hrimhrim i,” tiin ti i.

2. Peter in, sualsir tuh thu zirh ai,mitapi Jesuh sang tlang i.

- Cia thu za fangin amahte thinlung zul tlang ngai ai

- Peter in a dang nalangte heh, “U le naute, ziang bawn tuh ising?” tiin zawt i.

- Peter in anite hnenah, “Ning veksen in sualsir tu ilai Jesuh Khrih hming in baptisma lang tu ih;

- ciatihin ning sualhnak ning ngaithiam tuhai Pathian ai lehsawng Rauhla Thianghlim ngah tuh i si.

- Zaimantifangin Pathian thukhamhnak tu ningmah le ning fate hnenah le Pathian thawn a hla duntute inapui ai Bawipa kin Pathian ai a ko mi hmuahhmuah hnenah i,” tiin ti i.

- Peter in thu tampui zirh ai forh i.

- “Mihrokhrawl vumah a hlenghnak cawhhnak in luat tuhin zuam tu ih,” tiin ti i.

- Peter ai relhnak heh mi tampui in sang ai baptisma lang tlang i;

- cia nia ni khat ah a pawlpui tu mi thawng thum tluk in karhzai i.

- Amahte veksen in nalangte hnenin zir tlang ai,

- ti le rong aihnak le sawngenhnak thawn pawlkomhnak nai tlang ṭiode i.

Nisiar Rauhla Rong – “Lai-Bel bawntu”

24 January 2022

Kumkhatsong Bible Siar

Luatsuakhnak 9 – 11

Matthew 15:21 – 39

Thazang langpha thucom: “Bel a bawn fangin laisawr hual ai a bawnhnak pha hlah lekhaw bel dang a daihhnak ah bawn leh i” (Jeremiah 18:4).

Jeremiah 18:1-6 Songai zir tlang nga sing ih.

1. Laisawr hmangin Bel bawntu ai Bel a bawndan thawn santehhnak.

1a). Bawipa in Jeremiah heh Bel bawntu hnenah feh ruai.

- Bawipa in Jeremiah hnenah,

- “Bel bawntu inn ah feh tulai ciata ah thu na rel tuh ing,” tiin ti i.

- Ciamanin feh ai bel bawntu pa tu bel bawnhnak lengkual thawn naper a per thliahthlo khiah hmu ing.

1b). Laisawr hmangin Bel bawndan.

- Bel a bawn fangin laisawr hual ai

- a bawnhnak pha hlah lekhaw bel dang a daihhnak ah bawn leh i.

- Ciafangin Bawipa in kaimah hnenah,

1c). Bawipa in Israel mite vumah a daihbangin bawn thil ve i.

- “Bel bawntu in laisawr in a daihdaih a bawn bangin

- Israel mite ning vumah bawnthilhnak nai ve lo ing maw?

- Laisawr tu bel bawntu kut ah a um bangin

- ningmah khai kaimah kut songah um i si.

Nisiar Rauhla Rong – “Pathian iit-ing tihnak tu”

25 January 2022

Kumkhatsong Bible Siar

Luatsuakhnak 12 – 13

Matthew 16

Thazang langpha thucom: “Cen kinmah rori in Pathian ai kin ithnak heh ling ai sang tlang ising. Pathian tu ithnak i, cen ithnak thawn a nungmi hmuahhmuah heh Pathian songah a nungmi i ai Pathian khai a songah nung ve i” (1 Johan 4:16).

1 Johan 4:10-21 Songai zir tlang nga sing ih.

1. Iit-hnak tihnak tu Pathian in kin iit hmasa i.

- Ithnak kin tihnak tu hetihin i:

- Kinmah in Pathian it ising tihnak ilo i,

- amah sawn in kin it ai a Fapa hlat i;

- ciami tu kin sualhlat hibawlhnak tuhin i.

2. ‘Pathian in kin iit’ tihnak heh, midangvumah iithnak kin naihnak in lar i.

- I ithnakte, he bangin Pathian in kin it lekhaw

- kinmah khai pakhat le pakhat it dun tuh ve ising.

- Aisu inkhai Pathian tu mit in hmu awng lo i,

- ikhalselai pakhat le pakhat it dun lesingkhaw,

- Pathian tu kin songah nung ai

- a ithnak heh kin songah a semkhim i.

- A Rauhla kin hnenah kin pe zo manin

- Pathian tu kin songah um ai

- kin khai a songah um ising, ti fiang niu in ling ising.

3a). Jesuh heh Pathian Fa i tiin kin phuang hnak heh, kin songah Pathian ummanin i[[3]](#footnote-4).

- Pa in a fapa heh laivum nunotu tuhin hlat i, ti a hmutu le a reltu heh kinmah ising.

- Aisu inkhai Jesuh tu Pathian ai Fapa i ti a phuangtu heh

- Pathian songah um ai Pathian khai a songah um ve i.

3b). Pathian tu iithnak a i bangin, Iithnak thawn a nungtu tetu, Pathian then pawlkomduntute i.

- Cen kinmah rori in Pathian ai kin ithnak heh ling ai sang tlang ising.

- Pathian tu ithnak i,

- cen ithnak thawn a nungmi hmuahhmuah heh

- Pathian songah a nungmi i ai

- Pathian khai a songah nung ve i.

4a). Iithnak tu ralphathnak suak ruai i.

- Thukhanhnak Nia ah ralphahnak kin nai thil tuhin

- ithnak tu kin songah khimruai zo i.

- Cen laivum ah kin nunhnak heh Khrih nunhnak bang imanin

- ciami ralphahnak heh nai tuh rori ising.

4b). Iithnak in thinlauhnak[[4]](#footnote-5) pai ruai i.

- Ithnak songah thinlauhnak um lo i,

- a semkhimmi ithnak in thinlauhnak pairuai sek i.

- Ciamanin thinlauhnak a naimi songah ithnak tu a semkhim lai lo i,

- zaimantifangin thinlauhnak tu cawhhnak thawn pehzom i.

5. Pathian iit-ing a tituin a unau iit tuhve hnak i.

- Pathian kin ithnak heh amah in kin it hmasa manin i.

- Aisu khai Pathian it ing tikong in a unau a huatu heh thudonrel i.

- Zaimantifangin a mit in a hmuhnak a unau rin it hlah lekhaw

- a hmu lohnak Pathian tu it thil tuh hrimhrim lo i.

- Khrih ai kin pehnak thukham tu hetihin i:

- aisu khai Pathian a ittu in a unau khai it tuh ve i.

Nisiar Rauhla Rong – “Thinhiamhnak taktak”

26 January 2022

Kumkhatsong Bible Siar

Luatsuakhnak 14 – 15

Matthew 17

Thazang langpha thucom: “Minung ca ai a pha ber heh a nun songah ang le nunnuam in umthilhnak, le nunsong neuah thilphahnak i” (Thureltu 3:12).

Thureltu 3:9-15 Songai zir tlang nga sing ih.

1. Zaizongza heh Pathian in bawnhnakte i.

1a). Naperte khai Pathian in pehnakte i.

- Napertu in, harsa ngai in a naperhnak in ziang ngahhnak nai i?

- Pathian in minung hnenah buaipui tuhin naper[[5]](#footnote-6) (thilrit) pe i ti ling ing.

- Pathian in zai thil khai ituseh a remcang tikcucan pe i ti hmu fawn ing.

1b). Bonia umlohnak / kumkhua umhnak or kumkhua nunhnak heh minung songah Pathian in dah i.

- Pathian in minung thinlung songah bonia umlohnak / kumkhua nunhnak khai dah i.

- Ikhalselai a liamsa can, a hamthokhnak panin a ben hnak tian ai,

- Pathian thil bawnhnak te khiah minung in ling ben tlanglo i.

1c). Minung hrangai thilphaber.

- Minung ca ai a pha ber heh a nun songah ang in um le

- a nunsong thilpha bawn khiah i.

- zuam ngaiin na a per tlang ai, rongai le tiiding in a umthil tlang hnak ah lungkhimhnak / diriamhnak nai thai tuh men i,

- Ikhalselai ciate khai heh Pathian ai lehsawng i.

1d). Pathian thilbawnhnak ai hmual.

- Pathian thil bawnhnak zongzong kho tuh i, ti ling ing;

- betthilhnak um lo i, lang leh tuhhnak zaikhai um lo i.

- Minung in a thil bawnhnak a hmu fangin Bawipa a kihzahhnak tuhin i.

Nisiar Rauhla Rong – “Midang vumah thil phalo bawnmah”

27 January 2022

Kumkhatsong Bible Siar

Luatsuakhnak 16 – 18

Matthew 18:1-20

Thazang langpha thucom: “Aisu vum ahkhai phuzul mah; mi na huahnak khiah na thinlung ah dah ngio mah; nangmah veve na iit dun bangin midang iit tu. Kai tu Bawipa ing”

(Suangbawi Laibu 19:18).

Rome 12:12-21 Songai zir tlang nga sing ih.

1. Thilpha bawn tuih.

- Ning umlamhnak in ning angruai tuseh;

- harsahnak ning tawk fangin thin sau in um tu ih,

- catloin sawngen tu ih.

- A farahmi Khristian unaute thawn ning naihnak hlawm dun tu ih.

- Cen mikhualte caah ning dawngkham hong tu ih.

- Ning reemtute caah awrsiathnak ilo in hmuifu heh Pathian hnenah ngen sah tu sawn ih.

2. Ningmah lala uardun mahih

- A angtute thawn ang tlang tu ilai a kap mite thawn kap tu ih.

- Ningmah ca ning ruat bangin midang ca ahkhai ruat tu ve ih.

- Kaimah ber panpan ing, tiin ruat dun mah ih;

- naper ṭukṭak niuniu per zuamhnak thinlung nai tu ih.

- I fim i tiin ruat dun mah ih.

3. Midang vumah phathnak bawntuih.

- Mi pakhatkhat in ning vumah phatlohnak bawn fangin

- a vumah phatlohnak thawn rulthun mah ih.

- Aisusu inkhai a pha a mawi tihnak bawn zuam tu ih.

- Mi zongzong thawn rem niu in um tuh heh a cang thil tawp in zuam tu ih.

4. Phuzul mahih.

- I rualte, zaikom inkhai phuzul tum mah ih;

- Pathian thinrawhnak sawn in ciami heh bawn tuseh.

- Zaimantifangin Lai Thianghlim songah, “Kaimah in phuzul tuh ing;

- Kaimah in rulthun tuh ing, tiin Bawipa in ti i,” tiin um i.

5. phatlohnak heh phathnak in neh tu sawn she.

- Cen Lai Thianghlim in, “Na ral a rikam lekhaw rong pe tu;

- tii hal lekhaw ti pe tu,

- ciatihin bawn le i sikhaw a lu vumah mailing dah bang i tuh i.

- Phat lohnak in ning neh maseh,

- phatlohnak heh phathnak in neh tu sawn seh.

Nisiar Rauhla Rong – “Sanghnak hmapiber Pathian”

28 January 2022

Kumkhatsong Bible Siar

Luatsuakhnak 19 – 20

Matthew 18:21-35

Thazang langpha thucom: “Ikhalselai kaimah i rinsantu, Bawipa ah rinsanhnak a naitu heh, hmuifu pe tuh ing” (Jeremiah 17:7).

Jeremiah 17:5-8 Songai zir tlang nga sing ih.

1. Bawipa hnenin tlanman in a sullam.

- Bawipa in, “Kaimah hnenin tlan ai,

- minung hathnak menma a rinsantu heh,

- Kaimah in hnawl tuh ing.

- Amah tu nelrawn ai a pohnak hampabur bang i;

- Ramcar le ram khing, laipua alhnak ram,

- Zaikhai a po thil lohnak ai hampabur bang i.

- A hnenah thilpha zaikhai hleng awng lo i.

2. Bawipa hnenah umhlen manin a sullam

- “Ikhalselai, Bawipa ah rinsanhnak a naitu heh, hmuifu pe tuh ing.

- Runpui hiangai a pohnak thingkung,

- a hamah ti a hlenghnak thingkung bang i tuh i.

- Khuakhal can nisa khai kih lo i, A hnah hing ngiode i.

- Ruahsi lo inkhai thinlau lo i, A thai nai ṭio i.

Nisiar Rauhla Rong – “Fel tum ngasing ih, Khrih thawmin”

29 January 2022

Kumkhatsong Bible Siar

Luatsuakhnak 21 – 22

Matthew 19

Thazang langpha thucom: “Vancung ai a umtu ning pa a semkhim bangin ningmah khai semkhim liang in um tu ih” (Matthai 5:48).

Matthai 19:16-26 Songai “Tlangvalpa, Jesuh, le kumkhua nunhnak thu,” zir tlang nga sing ih.

1. Tlangval pa in Jesuh hnenah kumkhua nunhnak thu zawt.

- “Sayapa, kumkhua nunhnak co tuhin zaibang thil pha bawn tuh ing?” tiin zawt i.

- Jesuh in, “Ziang thil heh a pha i tihnak thu ah zaiman i zawt isi?

- Mi pha pakhat ian um i.

- Nunhnak co ngah na nuam lekhaw thupehnakte hlun tu,” tiin ti i.

- Tlangval pa in, “Zaibang thupehnak maw?” tiin zawt i.

- Jesuh in, “Mi rek mah; kangkawm sualhnak bawn mah; ru ko mah; a hman loin mi sual hluk mah; na nu le na pa upat tu; na ompuite heh nangmah na it dun bangin it tu,” tiin ti i.

- Tlangval pa in, “Hemi thupehnakte tu hlun zo sio ing.

- Ziang bawn tuh ilai ing?” tiin zawt nengno i.

2. Misemkhim cang tuhhnak hrangah kin naihhnak tangka heh mifarahte suum tuh.

- Jesuh in a hnenah, “Mi semkhim cang na nuam lekhaw

- feh ta tulai na naihnak hmuahhmuah zuar in na ngahhnak tangka heh mifarahte sum tu;

- ciatihin vancung ah hlawnthil nai tuh isi.

- Cia hnuaah i hlun tu,” tiin ti i.

- Ciami thu heh tlangval pa in a za fangin lungsia in let teu i,

- zaimantifangin mi lian ngai manin i.

3. Miliante heh Vancung ukhnak lut har i. (Application sual tuhlo hnak ah, a cungai pongtlanghnak te sikfel deuh kul i).

- Ciafangin Jesuh in a hnuahlunte hnenah,

- “Fiang ngai in ning rel ing: milian caah vancung Ukhnak song lut heh a har ngai i.

- Ning rel sal ing: Kalauk pakhat khimhuk nabil songah lut tahin

- milian pakhat Pathian Ukhnak songah lut har sawn i,” tiin ti i.

- Ciami tu hnuahlunte in za fangin ngaihsunur tlang ngai ai,

- “Ilekhaw aisu in ohnak ngah thil tuh i?” tiin zawt tlang i.

- Jesuh in hmaiton in sik ai anite hnenah,

- “Hemi tu minung ca ahcen a cang thilhnak ilo i,

- ikhalselai Pathian ca ahcen zaizongza cang thil i,” tiin ti i.

Nisiar Rauhla Rong – “Sawngen hnak kin ngai saklo caanah”

30 January 2022

Kumkhatsong Bible Siar

Luatsuakhnak 23 – 24

Matthew 20:1-16

Thazang langpha thucom: “I nunhnak tianin vansang zo i, Aw Bawipa, zaicam tian hetihin um tuh ing?” (Saam Labu 6:3).

Saam Labu 6:1-10 Songai zir tlang nga sing ih.

1. Bawipa i hlum malaw, i ou tulaw.

- Aw Bawipa, na thinraw in i hau malaw.

- Na thinraw in i cawh malaw. Ninghio na ngen ing,

- Zaimantifangin i cawl ai i vawi i. Tha i tlungruai leh tu law,

- Zaimantifangin i cawl ze in i ngor sek i.

- I nunhnak tianin vansang zo i,

- Aw Bawipa, zaicam tian hetihin um tuh ing?

- Aw Bawipa, kawi tulai i ou tu law,

- Na ninghiohnak manin thihnak in i hup tu hram law.

2. Bawipa hnenah mithli farin / kapin sawngen tio de ing.

- Thi hnua ahcen aisu in na ling tuhlai i,

- Mithi khua ah aisu in thang na phat tuh i?

- I aihramhnak in i vawi zo sek i;

- Zansiar i kaphnak manin i khuahluan beh ai,

- I lukhum heh i mithli in ciap hlio de i.

- I kaphnak ah i mit por sek ai; Zaikhai hmu thil lo ing.

3. I sawngenhnak i ngai saktu lai, i ralte sungin, zakthiin tlang tu sio she.

- I ralte ca hetihin i cang i.

- Ningmah thil sual a bawntute tlan tusek ih;

- Bawipa in i kaphnak za i.

- Bawmhnak ngen in i auhnak i ngai sah ai i sawngenhnak za i.

- I ralte tu a sung manin zakthi in um tlang tuh i.

- Mangbang le vansang in tlan tlang tuh sio i.

Nisiar Rauhla Rong – “Sawngen hnak kin ngai saklo caanah”

31 January 2022

Kumkhatsong Bible Siar

Luatsuakhnak 25 – 26

Matthew 20:17-34

Thazang langpha thucom: “Jesuh hnua lam, a keham ah ding ai kap kongin a mithli in Jesuh ke far manin beh i. Cen Jesuh ke heh a sam in nawt ai a thut hnuaah yihmui burh i”

(Luka 7:38).

Luka 7:36-44 Songai zir tlang nga sing ih.

1. Nunsual ai a nungtu nupang in, a Mithli, a Sam, le Zihmui in Jesuh ke nulsak.

- Farasi mi pakhat in Jesuh tu zanfak ai tuhin sawm i. Jesuh tu feh ai rong ai tuhin to i.

- Cia khua ah nunsual ai a nungmi nupang pakhat um i.

- Ciami nu in Jesuh tu Farasi pa inn ah rong ai tuh i, ti a za fangin

- alabaster tihnak lungto ai bawnhnak thawl pakhat in yihmui koih ai,

- Jesuh hnua lam, a keham ah ding ai kap kongin a mithli in Jesuh ke far manin beh i.

- Cen Jesuh ke heh a sam in nawt ai a thut hnuaah yihmui burh i.

- Ciami heh Farasi pa in hmu fangin a thinlung niu in, “Hemi pa tu prophet ngaingai lekhaw

- a daitu hnelhno nupang nu heh aisu i, ti ling tuhai

- zaibang nuncan sual in nung i, ti ling tuh i,” tiin ruat i.

2. Tangka putu (batba naitu) pahnih, a batba maapsakhnak thu.

- Jesuh in Simon hnenah, “Simon, thu i rel nuamhnak um i,” tiin ti i.

- Simon in, “Sayapa, i rel tu!” tiin ti i.

- Jesuh in, “Tangka puttu pa hnenin tangka a putu mite pahnih um i.

- Pakhat pa in ngun tangka za nga pu ai a dang pakhat in sawmnga pu i.

- Anite pahnih in rul ben kawm veve lo i.

- Ciamanin anite pahnih in map i.

- Ciamite pahnih lakah aisu deuh in tangka puttu it tuh deuh i?” tiin ti i.

- Simon in, “Tangka tam deuh a map mi pa in it tuh deuh i, tiin ruat ing,” tiin ti i.

- Ciafangin Jesuh in, “Dik i,” ti i.

3. Nunsual in a nungtunu in Jesuh ke heh somsak, Simon in tu a ke som tuhhnak tii rin dahsaklo.

- Cen nupang nu lamah a her hnuaah Simon hnenah, “Hemi nupang nu heh hmu aw sim?

- Na inn songah lut ing; nang in i ke somhnak ah ti i pe lo isi,

- ikhalselai he nu in, i ke heh a mithli in som ai a sam in a hul tian nawt i.

1. Kawl Bible ah siar fefo pha. Pathian kutcak, kin mit rori in hmuhnak, in kin hiang kim ah kin kil bial i. ti lam sawn in ngaan i. [↑](#footnote-ref-2)
2. NIV ah “hinder” tiin hmang i. a meaning tu khamtu tic ai. Sanghnak khangso tuhhnak a dawnkhamtu sualhnak te heh lon tuh thu rel nuam hnak bangin zir thil i. [↑](#footnote-ref-3)
3. Kin songah Pathian um tiheh, a thu lingfiang ai sangkhohnak kin nai hnak rel nuam i. [↑](#footnote-ref-4)
4. Thinlauhnak a ti nuamhnak tu, sual thukhanhnak sawhnuamhnak i. [↑](#footnote-ref-5)
5. “Naper pe” tihnak heh *NIV* ah burden tiin um i. “Na-per tuhpha thilrit pe i” pe tiin zir thil ising. [↑](#footnote-ref-6)